Source: https://devreme.ro/oug-pentru-amanarea-ratelor-ce-trebuie-sa-stiti-daca-vreti-sa-suspendati-returnarea-unui-credit/
Timestamp: 2020-07-02 06:09:55+00:00
Document Index: 588726

Matched Legal Cases: ['Articolul 1', 'Articolul 2', 'Articolul 3', 'Articolul 4', 'Articolul 5', 'Articolul 6', 'Articolul 7']

OUG pentru amânarea ratelor. Ce trebuie să știți dacă vreți să suspendați returnarea unui credit: - devreme.rodevreme.ro
OUG pentru amânarea ratelor. Ce trebuie să știți dacă vreți să suspendați returnarea unui credit:
sursa foto: Tumisu, pixabay
Guvernul Orban a adoptat în ședința de joi, 26 martie, mult așteptata ordonanță de urgență (OUG) care permite celor afectați financiar de criza generată de COVID-19 să își amâne plata ratelor la creditele bancare. Toți cei care au probleme financiare dovedite pot să le solicite băncilor amânarea ratelor pe o perioadă maximă de 9 luni, dar nu mai târziu de 31.12.2020. Solicitarea o pot face persoanele fizice, persoanele fizice autorizate, întreprinderile individuale, întreprinderile familiale și întreprinderile mici și mijlocii.
Cererea de amânare a ratelor poate fi făcută prin email sau prin telefon cel mai târziu până la încetarea stării de urgență pe teritoriul României. Dacă starea de urgență nu va fi prelungită, aceasta va înceta la data de 16 aprilie. Ministrul de finanțe, Florin Cîțu, a precizat că solicitările pot fi trimise abia după publicarea normelor de aplicare a ordonanței, adică peste maximum 15 zile. Dacă normele de aplicare nu sunt publicate mai repede de atât, iar starea de urgență nu se prelungește, vor mai rămâne fix 5 zile pentru trimiterea cererilor. În ordonanță se stipulează foarte clar că banca analizează solicitarea și o aprobă în condițiile prevăzute în normele de aplicare. Fără norme de aplicare, totul e blocat.
Încă nu e clar cum vor fi plătite ratele amânate. Ordonanța spune că perioada maximă de creditare prevăzută în reglementările creditorilor poate fi depășită cu o perioadă egală cu durata suspendării ratelor, dar acel „poate” lasă la latitudinea băncilor ce soluție vor adopta. Unele bănci deja au anunțat că ratele amânate se vor aduna la ratele la zi atunci când lunile de suspendare a returnării creditului se vor fi încheiat. Ceea ce înseamnă că nu se gândesc să prelungească perioada de creditare, iar oamenii vor avea rate mai mari după ce vor reîncepe să le plătească. Exemplu concret: dacă un client mai are în clipa de față de platit rate timp 12 luni, iar el solicită șase luni de amânare, înseamnă că toată suma pe care o mai are de dat în cele 12 luni va trebui să o plătească în șase luni. Ceea ce va face ca, după perioada de amânare, rata sa să se dubleze.
Care sunt principalele prevederi din ordonanța de urgență privind amânarea ratelor la bănci? Le prezentăm în continuare exact așa cum au fost formulate ele în textul adoptat de guvern. Am accentuat articolele și aliniatele cele mai importante:
Articolul 1: În înțelesul prezentei ordonanțe de urgență, termenii de mai jos au următoarele semnificații:
f) credit ipotecar – credit acordat de un creditor unui debitor persoana fizica, garantat cu ipotecă asupra unui imobil și credit ce implică un drept legat de un bun imobil, astfel cum sunt acestea reglementate de Ordonanța de urgență nr. 52/2016 privind contractele de credit oferite consumatorilor pentru bunuri imobile, precum și pentru modificarea și completarea Ordonanței de urgență a Guvernului nr. 50/2010 privind contractele de credit pentru consumatori, precum și creditele acordate prin programul “Prima casă”, aprobat prin Ordonanţa de urgenţă a Guvernului nr. 60/2009 privind unele măsuri în vederea implementării programului “Prima casă”, aprobată cu modificări şi completări prin Legea nr. 368/2009, cu modificările şi completările ulterioare;
Articolul 2: (1) Prin derogare de la OUG nr. 50/2010 privind contractele de credit pentru consumatori și de la OUG nr. 52/2016 privind contractele de credit oferite consumatorilor pentru bunuri imobile, precum și pentru modificarea și completarea OUG nr. 50/2010 privind contractele de credit pentru consumatori, obligația de plată a ratelor scadente aferente împrumuturilor, reprezentand rate de capital, dobânzi și comisioane, acordate debitorilor de către creditori până la data intrării în vigoare a prezentei ordonanțe de urgență se suspendă la cererea debitorului cu până la 9 luni dar nu mai mult de 31.12.2020.
Articolul 3: (1) Pentru a beneficia de suspendarea rambursării ratelor, dobânzilor și comisioanelor, debitorii trimit creditorilor o solicitare în acest sens, în format letric sau prin poșta electronică, la datele de contact precizate în contractul de credit sau printr-un alt canal de comunicare la distanță oferit de creditor, cel mai târziu până la încetarea stării de urgență pe teritoriul României.
Articolul 4: Dobânda datorată de debitori corespunzătoare sumelor scadente a căror plată este suspendata potrivit art. 2 se capitalizează la soldul creditului existent la finele perioadei de suspendare. Capitalul astfel majorat se plătește eșalonat pe durata rămasă până la noua maturitate a creditelor, ulterior perioadei de suspendare, cu excepția creditelor ipotecare pentru care se plătește eșalonat până la maximum 5 ani.
Articolul 5: (1) Statul român, prin Ministerul Finanțelor Publice, denumit in continuare M.F.P., garantează în procent de 100 % plata dobânzii capitalizate potrivit articolului 4 aferentă creditelor ipotecare contractate de debitori persoane fizice.
(3) În termen de 30 de zile de la primirea solicitării, creditorul notifică debitorului clauzele contractuale modificate pentru implementarea prevederilor prezentei ordonante de urgență.
(4) Fiecare creditor comunică FNGCIMM pe propria răspundere valoarea totală a angajamentului de garantare rezultat din cumularea sumelor de plată conform graficelor de eșalonare a plății sumelor reprezentând dobânzi datorate de debitorii potrivit alin. (1).
(5) După efectuarea plăţii valorii de executare a garanţiei de Ministerul Finanţelor Publice, FNGCIMM întocmeste un titlu de creanță prin care se individualizează obligațiile de plată ale persoanelor fizice beneficiare ale facilității prevăzute la alin. (1). Titlu de creanță devine titlu executoriu în condițiile legii.
Articolul 6: Pentru a beneficia de suspendarea rambursarii ratelor, dobânzilor și comisioanelor in conformitate cu prevederile art.2 alin. (1), IMM-urile trebuie sa indeplineasca cumulativ urmãtoarele condiții:
Articolul 7: În aplicarea prezentei ordonanțe de urgență, MFP elaborează normele de implementare, inclusiv modalitatea şi condiţiile de acordare şi recuperare a garanţiilor de stat, care se aprobă prin hotărâre a Guvernului în termen de 15 de zile de la intrarea în vigoare a prezentei ordonanțe de urgență.
Care sunt precizările Băncii Naționale? Bănca Națională a României (BNR) a subliniat că doar cei afectați de criza generată de infecțiile cu coronavirus pot să ceară amânarea ratelor. BNR spune că este posibilă amânarea returnării pentru toate tipurile de credite: prima casă, ipotecare, de consum, inclusiv carduri de credite, dar şi împrumuturilor pentru IMM-uri. Oficialii BNR spun că se pot amâna inclusiv creditele de la instituţii financiare nebancare.
amanarea ratelor banci bnr coronavirus covid-19 credit ordonanta oug rate